Κώστας Κουλουφάκος

Ο Κώστας Κουλουφάκος (1924–1994) ήταν Έλληνας λογοτέχνης και κριτικός.

Βιογραφικά στοιχεία
Γεννήθηκε το 1924 στην Αθήνα, ενώ η καταγωγή του ήταν από το χωριό Κουτίφαρη Μεσσηνίας. Ήταν ο μεγαλύτερος γιος της οικογένειας, ενώ όσο ήταν ακόμη μαθητής κατά τη διάρκεια της Κατοχής της Ελλάδας οργάνωσε και διηύθυνε την αντιστασιακή ομάδα «Ελεύθεροι Έλληνες» με αποτέλεσμα το 1941 να συλληφθεί από τους Ιταλούς και να φυλακιστεί στο Σπολέτο της Ιταλίας. Το 1943 κατάφερε να διαφύγει και να μεταβεί στην Αίγυπτο όπου εντάχθηκε στο Ελληνικό Πολεμικό Ναυτικό, λαμβάνοντας μέρος στο κίνημα της Μέσης Ανατολής. Επέστρεψε στην Ελλάδα μετά την απελευθέρωση το 1944. Το 1945 γράφηκε στο Τμήμα Χημείας του Πανεπιστημίου Αθηνών, αποχωρώντας ωστόσο το 1953, πριν τη λήψη πτυχίου. Έκτοτε άρχισε να ασχολείται με τη λογοτεχνία.

Στον Εμφύλιο Πόλεμο εντάχθηκε στην ΕΠΟΝ και εξορίστηκε σε Άγιο Ευστράτιο και Μακρόνησο. Κατά τη διάρκεια της Χούντας των Συνταγματαρχών αντιμετώπισε νέες διώξεις ως μέλος του ΚΚΕ. Με τη Μεταπολίτευση συστρατεύθηκε και είχε ενεργό συμμετοχή με τα κόμματα της αριστεράς. Παντρεύτηκε δύο φορές και απέκτησε ένα τέκνο από κάθε γάμο. Πέθανε την 1η Ιανουαρίου 1994 στην Αθήνα.

Εργογραφία
Έκανε την εμφάνισή του στη λογοτεχνία το 1950, δημοσιεύοντας αποσπάσματα της ποιητικής του συλλογής Στις έξη του Μάη στο περιοδικό Ελεύθερα Γράμματα, μετά από πρωτοβουλία του Γιάννη Ρίτσου. Ήταν μεταξύ των ιδρυτικών μελών του περιοδικού Επιθεώρηση Τέχνης, ιδρυτής και διευθυντής του εκδοτικού οίκου Διογένης και συνεργάτης του περιοδικού Ηριδανός. Στα χρόνια της λογοτεχνικής σταδιοδρομίας του, δημοσίευσε ποιήματα, κριτικές βιβλίων, μεταφράσεις και διάφορες μελέτες, ενώ ήταν ιδρυτικό μέλος της Εταιρείας Ελλήνων Συγγραφέων. Είχε και μικρή ενασχόληση με το θέατρο, ιδρύοντας τον θεατρικό οργανισμό Δεσμοί από κοινού με τη Βάσω Κατράκη, την Ασπασία Παπαθανασίου και τον Αλέξανδρο Αργυρίου. Τέλος υπήρξε καθηγητής λογοτεχνίας σε δραματική σχολή και σε ιδιωτικό σχολείο.

Στα έργα του περιλαμβάνονται τα εξής:
Ποίηση
Η ορθή γενιά, 1964
Εποχή συνθημάτων, 1978

Μελέτες
Η διαθήκη του παπά: Σύντομη παρουσίαση του Ζαν Μελιέ (1664-1729) και του έργου του, εκδ. Γκόνης, 1963
Κείμενα και αναλύσεις: Ερμηνείες νεοελληνικών κειμένων, 2 τομ., εκδ. Πρίσμα, 1966

Μεταφράσεις
Χέντρικ Βίλεμ φαν Λόον, Ο άνθρωπος κερδίζει τον εαυτό του, εκδ. Εταιρεία Λογοτεχνικών Εκδόσεων, 1955
Περλ Μπακ, Η υπόσχεση, εκδ. Εταιρεία Λογοτεχνικών Εκδόσεων, 195;
Γκαλίνα Ουλάνοβα, Η τέχνη μου και η ζωή μου, εκδ. Ο κόσμος της τέχνης, 1956
Μώρις Κόνφορθ, Οι κλασικοί του μαρξισμού: Οδηγός για μελέτη, εκδ. Τάλως, 1956
Μπέρτολτ Μπρεχτ, Η εξαίρεση κι ο κανόνας, 1961 (περιοδικό Επιθεώρηση Τέχνης, τεύχος 83)
Μιγκέλ ντε Θερβάντες, Δον Κιχότης (μόνο το β' μέρος), εκδ. Αφοί Συρόπουλοι & Κ. Κουμουνδουρέας, 1961 
Νικολάι Γκόγκολ, Ταράς Μπούλμπα, εκδ. Αφοί Συρόπουλοι & Κ. Κουμουνδουρέας, 1962
Γκυστάβ Φλωμπέρ, Μαντάμ Μποβαρύ, εκδ. Αφοί Συρόπουλοι & Κ. Κουμουνδουρέας, 1962
Αντρέ Μωρουά, Παράλληλη ιστορία: Ιστορία των Ηνωμένων Πολιτειών της Αμερικής, 1917-1961, 2 τόμ., εκδ. Φυτράκης, 1963
Ουόλτ Ντίσνεϊ, Τα θαύματα της ζούγκλας, εκδ. Φυτράκης, 1966
Ιούλιος Βερν, Μπροστά στη σημαία, εκδ. Χάρης Πάτσης, 1967
Χέρμπερτ Μαρκούζε, Για την απελευθέρωση (Δοκίμιο), εκδ. Διογένης, 1971
Γκέοργκ Λούκατς, Σολτζενίτσιν / Χάινε / Πρωτοποριακοί. Αισθητικά δοκίμια, εκδ. Διογένης, 1971 (από τον Κουλουφάκο μεταφράστηκαν οι μελέτες για τον Χάινε και τους πρωτοποριακούς)
Χέντρικ Βίλεμ φαν Λόον, Η πορεία του ανθρωπισμού: Η πάλη για το δικαίωμα να σκέφτεσαι, εκδ. Διογένης, 1971
Ζαν-Πιέρ Βιγκέρ, Η θεωρία των αναβαθμών και η διαλεκτική της φύσης, εκδ. Διογένης, 1977
Μπέρτολτ Μπρεχτ, Φως στα σκοτάδια (για την παράσταση του Λαϊκού Πειραματικού Θεάτρου του Λεωνίδα Τριβιζά, θεατρική σεζόν 1981 - 1982)
Λουί Αραγκόν, Ο Αραγκόν για τον Ρίτσο, εκδ. Κέδρος, 1983
Ναζίμ Χικμέτ, Ο Ιβάν Ιβάνοβιτς (Σατιρική κωμωδία), εκδ. Διογένης, 1990

Παραπομπές

Εξωτερικοί σύνδεσμοι
Κώστας Κουλουφάκος στον Πανδέκτη, του Εθνικού Ιδρύματος Ερευνών

Έλληνες κριτικοί της λογοτεχνίας
Έλληνες μεταφραστές
Έλληνες ποιητές